钦定古今图书集成/明伦汇编/官常典/第203卷 > 李日知
## 钦定古今图书集成/明伦汇编/官常典/第203卷 > 李日知

按《唐书》本传：“日知，郑州荥阳人。及进士第。天授中，历
司刑丞。时法令严，吏争为酷，日知独平宽无文致。尝免一囚死，少卿胡元礼执不可，曰：‘吾不去曹，囚无生
理’。日知曰：‘仆不去曹，囚无死法’。皆以状谳。武后用日
知议。神龙初，为给事中。母老病，取急调侍，数日，须发
辄白。母未及封而卒。方葬，吏乃赍赠制，日知殒绝于”
道，左右为泣，莫能视。巡察使路敬潜欲表其孝，使求
状，辞不报。服除，累迁黄门侍郎。景龙初，同中书门下
平章事，转御史大夫，仍知政事。初，安乐公主馆第成，
中宗临幸，燕从官赋诗，日知卒章，独以规诫。睿宗佗
日，谓曰：“向日虽朕亦不敢谏，非公挺直何能尔！”即拜
侍中。先天元年，罢为刑部尚书。屡乞骸骨，许之。日知
将有请，不谋于家，归乃治行，妻惊曰：“产利空空，何辞
之遽？”日知曰：“仕至此已过吾分，人亦何厌之有？若厌
于心，无日而足也。”既罢，不治田园，唯饰台池，引宾客
与娱乐。开元三年卒。日知贵，诸子方、总角，皆通婚名
族，时人讥之。后少子伊衡以妾为妻，鬻田宅，至兄弟
讼阋，家法遂替云。

按《旧唐书》本传：安乐公主池馆新成，中宗亲往临幸，
从官皆预宴赋诗，日知独存规戒，其末章曰：“所愿暂
思居者逸，莫使时称作者劳。”论者多之。